DA Den Europæiske Unions Tidende CE 78/111

(2004/C 78 E/0113)

SKRIFTLIG FORESPØRGSEL E-2422/03

af Kathleen Van Brempt (PSE) til Kommissionen

(21. juli 2003)

Om: LCD-skærme i biler

Computerskærme på bilers instrumentbrætter vinder hastigt frem i Belgien og i Nederlandene. Især blandt unge mænd er det på mode at installere en LDC-skærm med computerspil eller tv-funktioner i bilen. I de dyre biler er hensigten hermed, at føreren så hurtigt som muligt kan blive ledt frem til sit bestemmelsessted, og tv-funktionerne bortfalder under kørslen. De eksemplarer, der bliver installeret på forretninger med autotilbebør er ikke altid forsynet med denne sikkerhedsanordning. I Nederlandene er de LDC-skærme, hvor føreren kan se fjernsyn under kørslen, forbudt på grund af deres farlighed. Det er endnu ikke tilfældet i Belgien.

Har Kommissionen kendskab til den stadig mere udbredte anvendelse af LCD-skærme til underholdning i biler?

Hvordan stiller Kommissionen sig til dette? Anser den det for at være en farlig tendens?

Hvad foretager Kommissionen sig for at sikre, at førere af biler med LCD-skærme udviser en fornuftig adfærd i trafikken? Overvejer den at indføre et forbud mod LCD-skærme med computer- og tv-funktioner på instrumentbrættet?

Samlet svar

afgivet på Kommissionens vegne af Erkki Liikanen

på skriftlige forespørgsler E-2408/03 og E-2422/03

(29. september 2003)

Kommissionen er opmærksom på, at flere og flere motorførere benytter LCD-skærme, som oprindeligt er bestemt til trafikinformation eller navigation eller eventuelt til underholdning for passagererne, til personlig underholdnng under kørslen. Da dette kan resultere i uforsvarlig kørsel, er det ifølge nederlandsk lovgivning strengt forbudt at installere LCD-skærme til motorførere. Spørgsmålet er så, om problemet skal tages op på EF-plan.

Siden 1990 er der som led i fællesskabsprogrammerne foretaget evalueringsundersøgelser af udviklingen i telematikudstyr i køretøjer og motorførerens mulige anvendelse heraf under kørslen. Spørgsmålet, om anvendelsen af disse værktøjer er forenelig med bilkørsel, er således blevet behandlet ud fra forskellige synsvinkler og er blevet fulgt af flere af Kommissionens generaldirektorater (GD'er) (GD for Energi og Transport, GD for Erhvervspolitik, GD for Forskning et GD for Informationssamfundet).

I erkendelse af den potentielle risiko ved at benytte disse nye værktøjer, som kan aflede førerens opmærksomhed under kørslen, offentliggjorde Kommissionen den 21. december 1999 en henstilling om sikre og effektive informations- og kommunikationssystemer: europæiske principper for brugergrænseflader (1).

I denne henstilling anbefaler Kommissionen bla. følgende:

— princip 4: systemet bør ikke udformes, så det distraherer eller byder på visuel underholdning for føreren;

— princip 8: visuel information, der ikke er relevant for kørslen, og som vil kunne distrahere føreren betydeligt (f.eks. tv, video og automatisk rullende billeder og tekst), bør kunne slås fra eller kun præsenteres på en sådan måde, at føreren ikke kan se dem under kørslen.

Siden offentliggørelsen af denne henstilling har eSafety-initiativet, som er lanceret af de europæiske bilfabrikanter og Kommissionen i fællesskab, givet anledning til en fornyet debat om dette spørgsmål, som skal føre til udarbejdelsen af en adfærdskodeks for anvendelsen af køretøjsmonterede systemer.

Kommissionen gør opmærksom på, at fremstillingen af motorkøretøjer er omfattet af Fællesskabets ordning for typegodkendelse, der er baseret på traktatens artikel 95, og at enhver foranstaltning, som en medlemsstat påtænker at iværksætte på egen hånd, skal anmeldes til Kommissionen. Da Fællesskabet har underskrevet internationale aftaler, bl.a. i FN-regi, skal det i øvrigt også undersøges, hvilke virkninger sådanne foranstaltninger kan få på internationalt plan.

(1) Meddelt under nummer K(1999) 4786 og offentliggjort i EFT L 19 af 25.1.2000.